[{"text_idx": "#000000", "text": "La kvara c\u0302ampionig\u0302o de CSKA"}, {"text_idx": "#000001", "text": "Rezultoj de la futbala sezono en Rusio"}, {"text_idx": "#000002", "text": "La finig\u0302inta futbala sezono en Rusio estis la unua, kiu plene okazis lau\u0306 la sistemo \u201cau\u0306tuno-printempo\u201d. La antau\u0306a transira sezono dau\u0306ris pli ol plenan jaron (ekde marto 2011 g\u0302is majo 2012), kaj c\u0302iuj pli fruaj ekde 1936 startis printempe kaj finig\u0302is malfruau\u0306tune. Kiam la decido pri la sistem-s\u0302ang\u0302o estis akceptita, mi multe malg\u0302ojis. Futbalo estas signifa parto de mia vivo, kaj mi, same kiel c\u0302iuj en nia lando, kutimig\u0302is, ke la plej bona ludo en la mondo reaperas printempe \u2013 finig\u0302as longa vintro, venas longatendata varmig\u0302o, tagoj sunig\u0302as, kaj oni esperas, ke c\u0302i-sezone la s\u0302atata teamo nepre progresegos kaj eventuale c\u0302ampionig\u0302os... Ekde pluraj jaroj mi volis verki (tamen ne verkis) poemon, kie estus proksimume jenaj versoj: \u201cDenove la printempo, denove la amo, denove la futbalo\u201d. Do estis tre domag\u0302e perdi tian humoron \u2013 nun futbalemuloj jam pli-malpli scias, kio atendas oniajn teamojn, kaj jen c\u0302agrenig\u0302as pro vica fiasko, jen nervoze atendas kulminon. Sed simplajn futbals\u0302atantojn neniu demandis, c\u0302u ni volas la novan sistemon au\u0306 ne. La poraj argumentoj estis sufic\u0302e klaraj \u2013 plejparto de eu\u0306ropaj c\u0302ampionadoj finig\u0302as maje kaj ni devus sinkronig\u0302i kun tiuj, kio alportus plurajn avantag\u0302ojn."}, {"text_idx": "#000003", "text": "Nu, jes. Sed la afero evidentig\u0302is tute ne tiom malbona, kiom oni supozis. La pau\u0306zo estis same kiel pli frue longa \u2013 ekde decembro g\u0302is la mezo de marto inkluzive (la partoprenantoj de la C\u0302ampiona Ligo (C\u0302L) kaj Ligo de Eu\u0306ropo (LE) startis pli frue), kaj preskau\u0306 c\u0302iuj printempaj rundoj estis interesaj. La Rusia futbala premiera ligo (RFPL) evidente progresas, kvankam ne tre rapide."}, {"text_idx": "#000004", "text": "C\u0302ampionig\u0302is la Moskva CSKA, kio farig\u0302is la kvara truimfo de la teamo en la postsovetia historio (post 2003, 2005 kaj 2006). La teamo, kiu onikalkule havas nur la sepan bug\u0302eton en la ligo, sukcesis venki la rivalojn. Post la unuaj tri rundoj CSKA estis la tria, kio ne estus tre malbona, se ne temus pri la tria loko de malsupre. La teamo malgajnis du el la tri startaj matc\u0302oj, kaj oni serioze opiniis, ke la c\u0302eftrejnisto Leonid Sluckij devos demisii, aparte konsiderante la pasintsezonan malsukceson, kiam CSKA iuetape antau\u0306is c\u0302iujn je 9 poentoj, sed rezulte finis nur la tria. Sed, lau\u0306 sagaca decido de la kluba prezidanto, Sluckij laboris plu, kaj CSKA ekascendis. Jam post la sepa rundo la moskvanoj estis en la unua loko, kaj ne plu foriris de g\u0302i. Por la g\u0302enerala sukceso signifege kontribuis la fama brazila atakanto Vagner Love, kiu revenis en Moskvon por unujara pau\u0306zo."}, {"text_idx": "#000005", "text": "La duan lokon okupis la Sankt-Peterburga Zenit, kiu estis c\u0302ampiono de la du pli fruaj \u201csezonoj\u201d. La teamon skuis multaj skandaloj, inter kiuj la plej lau\u0306ta estis ligita kun la transiro de la brazilano Hulk. Onidire, Zenit pagis por li 60 milionojn da eu\u0306roj kaj donis al li altegan salajron, kio kau\u0306zis naturan malkontenton de kelkaj aliaj ludantoj. La Peterburga klubo au\u0306tune ludis tre malstabile, kaj la dua loko estas absolute lau\u0306merita. Oni ne miros, se la c\u0302eftrejnisto \u2013 italo Luciano Spalletti \u2013 estos baldau\u0306 maldungita. CSKA kaj Zenit partoprenos la sekvasezonan C\u0302ampionan Ligon."}, {"text_idx": "#000006", "text": "Anj\u0302i el la Dagestana urbo Mah\u0302ac\u0302kala unuafoje en sia historio atingis podion. Unu el plej lau\u0306taj eu\u0306ropaj teamoj, kiu ne s\u0302paras monon ac\u0302etante famaj multekostajn futbalistojn, sukcese plenumis sian taskon \u2013 ricevi bronzajn medalojn kaj la rajton sekvasezone partopreni la Ligon de Eu\u0306ropo. La centran rolon en la teamo ludas la c\u0302iukonata kamerunano Samuel Eto\u2019O, kies transiro el la itala Internazionale antau\u0306 certa tempo estis sensaciego. Eto\u2019O nun kapitanas kaj ens\u0302otas gravajn golojn. Anj\u0302i estas trejnata de ec\u0302 pli fama nederlandano Guus Hiddink, tamen estas preskau\u0306 tutcerte, ke li lasos la teamon post mallonga tempo."}, {"text_idx": "#000007", "text": "Krome, CSKA kaj Anj\u0302i ludos finalon de la nacia Pokalo, kiu okazos la 1an de junio."}, {"text_idx": "#000008", "text": "Tute magra estas la fina rezulto de la \u201cgolistoj\u201d \u2013 plej multe ens\u0302otis la brazilano Wa\u0301nderson el la teamo Krasnodar kaj la armena usonano Jura Movsisjan, kiu startis la c\u0302ampionadon same en Krasnodar, sed poste foriris de tie al Spartak. Wa\u0301nderson kaj Movsisjan ens\u0302otis nur po 13 golojn \u2013 neimageble malmulte. Pasintsezone plej multe ens\u0302otis eburbordano Seydou Doumbia el CSKA \u2013 28. Memorendas tamen, ke la antau\u0306a c\u0302ampionado dau\u0306ris 44 rundojn, dum la nuna \u2013 la kutimajn 30, kaj pro tio la mezuma rezulto estas tamen proksima \u2013 en 2011/12 Doumbia averag\u0302e ens\u0302otis po 0,66 golojn c\u0302iumatc\u0302e (li partoprenis 42 ludojn), c\u0302i-jare Wa\u0301nderson \u2013 po 0,59 en 22 ludoj, kaj Movsisjan ec\u0302 pli \u2013 po 0,61 en 21 ludoj."}, {"text_idx": "#000009", "text": "Kvar rusiaj teamoj ludos en la Ligo de Eu\u0306ropo: krom Anj\u0302i estos la Moskva Spartak, dufoja nacia c\u0302ampiono (2008, 2009) Rubin el Kazano, kaj unuafoje Kuban el Krasnodar. La batalado por la lokoj en LE tradicie dau\u0306ras g\u0302is la lasta rundo, sed c\u0302i-sezone nekutime densa kaj akra konkurado okazis ankau\u0306 inter la malsukcesaj teamoj. La ideo enkonduki \u201ctransirajn\u201d ludojn inter la 13a kaj 14a teamoj de RFPL kaj la 3a kaj 4a de la Futbala nacia ligo (lau\u0306range la dua) tute pravig\u0302is. Tiel la marc\u0302a parto de la tabelo estis nekutime vigla \u2013 neniu volis ludi ekstrajn du matc\u0302ojn kaj des pli eventuale malgajni. La plej malbons\u0302anca estas Rostov el Rostov-na-Donu, okupinta nur la 13an lokon \u2013 g\u0302i devos flugi al la Fora Oriento, por ludi en H\u0302abarovsk. La rezultoj de la transiraj ludoj konig\u0302os la 3an de junio."}, {"text_idx": "#000010", "text": "La rusia nacia teamo startis en la selektokampanjo por la mondc\u0302ampionado en Brazilo sufic\u0302e bone \u2013 4 venkoj en 4 matc\u0302oj. Bedau\u0306rinde la ludo, devinta okazi en Norda Irlando fine de la marto, prokrastig\u0302is g\u0302is au\u0306gusto pro misvetero. Sed malgrau\u0306 tio Rusio devancas Portugalion, kiu ludis jam 6 matc\u0302ojn: rusianoj havas 12 poentojn, portugaloj \u2013 11."}, {"text_idx": "#000012", "text": "La futbala jaro 2010 en Rusio"}, {"text_idx": "#000013", "text": "La Rusia futbalo en 2011/12"}, {"text_idx": "#000019", "text": "Venontfoje vi povos verki ekzemple pri rusa, au\u0306 c\u0302ec\u0302ena mafio."}]